NGEJOT, ngejot minab prasida kabaosang pinaka paindikan sané nénten asing malih ring kuping krama Bali. Ngejot wantah silih sinunggil budaya, taler prasida kabaosang sampun pinaka dresta sané sampun neket ring kahuripan krama hindu ring Bali. Indik napi sané kawastanin ngejot, napi sané kaejotang, taler ri sedek napi utawi buin pidan kémanten biasané i krama nglaksanayang dresta budaya ngejot punika? Malih abosbos pacang kauningin. Ngejot wantah silih tunggil aktivitas saking krama ring pakraman, napi awinan prasida kabaosang ngejot? Santukan i krama malancaran ka banjaran sinambi makta aba-aban.
Ngeninin ring napi aba-aban sané biasané kaejotang miwah ri sedek napi kémanten dresta punika kalaksanayang olih i krama. Maosang indik ngejot miwah napi sané kaejotang, pastika ring manah krama ngilis metu keneh rerahinan (hari raya), santukan budaya punika ngawit iraga kantun alit sampun biasa nyingak reraman i raga yadian panglingsir i raga nglaksanayang budaya punika. Gumanti i raga yadiastun nénten kaajahin taler pacang nglaksanayang indiké punika. Maosang indik hari raya utawi rerahinan pacang mawali metu ring manah i raga, silih tunggilnyané rahinan Penampahan.
Lawat ring manah ri kala Panampahan pastika aktivitas nampah bawi lan ayam, ngawit semengan sampun wénten suaran bawi ngelur katampah, raris i krama ring soang-soang kulawarga sami répot matektekan nektek basa genep, ngébat Lawar miwah makarya saté.
Salanturnyané sesampun wusan, répot makarya ring paon, tambis-tambis tajegin surya utawi rahina nyoréang pastika ramia kacingak i krama patisliwer ring margi sinambi makta aba-aban mawadah sokasi, kabakta ring sanak kulawarga miwah banjaran inggian sané nampek miwah doh. Aba-aban punika lumrahnyané madaging napi sané sampun prasida kabuat ring umah soang-soang manut kasidan, minakadi saté, ulam, lawar, miwah sanganan.
Ngejot punika taler akéh vérsinnyané sajeroning soang-soang wewidangan, umpaminipun ring Karangasem. Irika wénten kawastanin ngejot biasa miwah ngejot punjung. Ngejot biasa wantah maaban-aban biasa kémanten nénten kabaos khusus, yéning ngejot punjung aba-abannyané kabakta ka umah anak sané madué anak alit sadurung matuwuh nem bulan. Ring wewidangan sané lianan taler wénten krama sané memunjung ka sétra (sema), ngaturang sesajén majeng para panglingsir sané sampun séda nanging durung kaabén.
Ngejot pungkuran puniki taler kalaksanayang pantara umat hindu sareng muslim miwah sané tiosan sané jenek ring Bali. Umpaminipun yéning umat hindu ngejot ka umat muslim ri kala rahina ageng ring Bali, yéning muslim ngejot ka umah krama hindu ri kala hari rayannyané minakadi Idul Fitri. Makacihna saling ajiang, ngraketang rasa raket masikian manyama braya.
Drs. I Ketut Wiana, M.Ag. nyelehin, dresta ngejot punika makacihna saling ajiang pinaka krama mabanjaran, “Saling ngejotin ring krama pinaka rasa saling édéngin inggian punika jelék utawi melah, saling duwénang, jalaran sinérgi nincapang semangat sosial manyama braya ring pakraman mangda tan wénten kabaos kesenjangan sosial,” baosnyané.
Sumber: Bali Post, 26 Agustus 2012 | Dresta Ngejot, Jalaran Ngukuhang Manyama Braya
Semoga bermanfaat, Silahkan share:
Like this:
Like Loading...
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn eng_Latn eng_Latn